Joe Barone (57 de ani), directorul general al Fiorentinei, a suferit duminică un atac de cord la hotel, în Bergamo, astfel că meciul dintre Atalanta şi Fiorentina, programat duminică, a fost amânat, relatează L'Equipe.
În timp ce la hotelul Winter Garden din Bergamo, cu câteva ore înainte de meci, avea loc o şedinţă tehnică, îngrijorarea a crescut cu privire la starea de sănătate a directorului general.
Potrivit Gazzetta dello sport, bărbatul a fost transportat de urgenţă cu elicopterul la un spital din Milano, după ce a suferit un stop cardiac.
Este o situaţie foarte gravă, care stârneşte atâta îngrijorare încât meciul dintre Fiorentina şi Atalanta Bergamo, care trebuia să se dispute duminică, a fost amânat, precizează L'Equipe.